### NN 23/2026 (6.3.2026.), Odluka Ustavnog suda Republike Hrvatske broj: U-IIIA-3643/2024 od 28. siječnja 2026.

Ustavni sud Republike Hrvatske

269

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sutkinja Sanja Bezbradica Jelavić, predsjednica Vijeća, te suci Andrej Abramović, Dražen Bošnjaković, Biljana Kostadinov, Goran Selanec i Miroslav Šumanović, članovi Vijeća, odlučujući o ustavnoj tužbi koju je podnio Zvonimir Raić iz Zagreba, kojeg zastupa Dolores Svitlanović, odvjetnica u Zagrebu, na sjednici održanoj 28. siječnja 2026. jednoglasno je donio

ODLUKU

I. Ustavna tužba se usvaja.

II. Županijski sud u Rijeci dužan je donijeti odluku u predmetu koji se pred tim sudom vodi pod brojem Gž Ovr-130/2024 u najkraćem mogućem roku, ali ne duljem od tri (3) mjeseca, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe Zvonimiru Raiću iz Zagreba, Dalmatinska 18, određuje se primjerena naknada zbog povrede prava na suđenje u razumnom roku, zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) u iznosu od 1.500,00 eura.

IV. Naknada iz točke III. ove izreke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa, uprave i digitalne transformacije Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Zvonimir Raić iz Zagreba (u daljnjem tekstu: podnositelj), podnio je 12. rujna 2024. ustavnu tužbu smatrajući da mu je zbog dugotrajnosti ovršnog postupka koji se vodi pred Općinskim građanskim sudom u Zagrebu (u daljnjem tekstu: prvostupanjski sud) i Županijskim sudom u Rijeci povrijeđeno ustavno pravo na suđenje u razumnom roku zajamčeno člankom 29. stavkom 1. Ustava.

2. Za potrebe ustavnosudskog postupka, na temelju članka 69. alineje 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon), Ustavnom sudu dostavljen je spis prvostupanjskog suda broj: Ovr-263/2022 (ranije: Ovr-1686/2018) i spis Županijskog suda u Rijeci broj: Gž Ovr-130/2024.

II. PREGLED RADNJI U POSTUPKU

3. Podnositelj je 19. veljače 2018. prvostupanjskom sudu podnio prijedlog za ovrhu na pokretninama.

Prvostupanjski sud je 20. veljače 2018. donio rješenje o ovrsi broj: Ovr-1686/2018.

Sudski ovršitelj pokušao je izvršiti popis i procjenu pokretnina 16. siječnja 2019., međutim ovršenik nije zatečen na adresi.

Dopisom od 7. ožujka 2019. Policijska uprava zagrebačka obavijestila je prvostupanjski sud da je ovršenik prijavio privremeni odlazak izvan Republike Hrvatske.

Dopisom od 18. travnja 2019. prvostupanjski sud zatražio je terensku provjeru adrese ovršenika.

Podneskom od 28. kolovoza 2019. podnositelj je požurio terensku provjeru te predložio slanje požurnice Policijskoj upravi zagrebačkoj.

Dopisom od 5. rujna 2019. prvostupanjski sud požurio je postupanje Policijske uprave zagrebačke.

Dopisom od 28. rujna 2019. prvostupanjski sud je obaviješten da ovršenik ne stanuje na prijavljenoj adresi.

Podneskom od 18. listopada 2019. podnositelj je požurio postupanje suda.

Dana 12. ožujka 2021. ponovno je održano uredovanje sudskog ovršitelja, međutim ovršenik nije zatečen na adresi.

Zaključkom od 3. svibnja 2021. određeno je uredovanje sudskog ovršitelja za 28. svibnja 2021.

Podneskom od 28. svibnja 2021. podnositelj je predložio odgoditi navedeno uredovanje te zastoj ovrhe do prosinca 2021. radi pokušaja mirnog rješenja spora.

Rješenjem od 8. lipnja 2021. određen je zastoj postupka do 1. prosinca 2021.

Podneskom od 18. siječnja 2022. podnositelj je predložio zakazivanje popisa pokretnina.

Zaključkom od 1. veljače 2022. određeno je uredovanje sudskog ovršitelja za 21. veljače 2022., međutim ovršenik nije bio prisutan na adresi.

Dopisom od 11. travnja 2022. prvostupanjski sud je od Policijske uprave zagrebačke zatražio terensku provjeru adrese ovršenika.

Terenskom provjerom utvrđeno je da ovršenik ne stanuje na prijavljenoj adresi.

Prvostupanjski sud je rješenjem od 28. srpnja 2022. obustavio ovrhu zbog nemogućnosti provedbe.

Podnositelj je u povodu navedenog rješenja izjavio žalbu 29. srpnja 2022.

Zaključkom od 30. travnja 2023. određeno je uredovanje sudskog ovršitelja za 5. svibnja 2023.

Podnositelj je 30. siječnja 2024. podnio zahtjev za zaštitu prava na suđenje u razumnom roku.

Žalba podnositelja od 29. srpnja 2022. dostavljena je Županijskom sudu u Rijeci 7. ožujka 2024.

Rješenjem prvostupanjskog suda broj: Su-Gzp I-31/2024 od 14. ožujka 2024. zahtjev podnositelja je odbijen.

Rješenjem Županijskog suda u Zagrebu broj: Su-Gžzp I-11/2024 od 26. ožujka 2024. ukinuto je rješenje od 14. ožujka 2024. te je predmet vraćen prvostupanjskom sudu na ponovni postupak.

Rješenjem prvostupanjskog suda od 6. rujna 2024. broj: Su-Gzp I-150/2024 zahtjev podnositelja je usvojen te je sucu zaduženom za predmet određen rok od 24 mjeseca za dovršenje postupka.

Postupak se i dalje vodi pred Županijskim sudom u Rijeci.

III. MJERODAVNO PRAVO

4. U glavi VI. (članci 65. - 69.) Zakona o sudovima (»Narodne novine« broj 28/13., 33/15., 82/15., 67/18., 21/22., 60/22., 16/23. i 155/23.; u daljnjem tekstu: ZoSud:28/13-155/23) pod nazivom »Zaštita prava na suđenje u razumnom roku« propisan je model zaštite prava na suđenje u razumnom roku.

Pravna sredstva za zaštitu prava na suđenje u razumnom roku izmijenjena su Zakonom o izmjenama i dopunama Zakona o sudovima (»Narodne novine« broj 36/24., u daljnjem tekstu: ZIDZoSud:36/24).

IV. DOPUŠTENOST USTAVNE TUŽBE

5. U rješenju broj: U-IIIA-2199/2024 od 8. listopada 2024. (»Narodne novine« broj 131/24.) Ustavni sud, imajući u vidu ZIDZoSudom:36/24 izmijenjeni zakonodavni model zaštite prava na suđenje u razumnom roku (kako je bio) propisan člancima 65. - 69. ZoSuda:28/13-155/23, zauzeo je stajalište da je pretpostavka za dopuštenost ustavne tužbe, podnesene nakon 2. travnja 2024. zbog povrede prava na suđenje u razumnom roku, ta da je podnositelj prethodno koristio dopušteno pravno sredstvo protiv nerazumne duljine postupka.

5.1. Budući da je u trenutku podnošenja ustavne tužbe podnositelj koristio pravno sredstvo koje mu je bilo na raspolaganju, Ustavni sud utvrđuje da je ustavna tužba u konkretnom slučaju dopuštena te će razmotriti njezinu osnovanost.

V. OSNOVANOST USTAVNE TUŽBE

6. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenost predmeta, ponašanje podnositelja i mjerodavnih tijela te važnost predmeta postupka za podnositelja.

U konkretnom slučaju Ustavni sud razmatra postupanje nadležnog suda i podnositelja od 19. veljače 2018. kada je podnositelj podnio prijedlog za ovrhu do dana donošenja ove odluke (razmatrano razdoblje).

1) Duljina sudskog postupka

7. Ovrha je pokrenuta 19. veljače 2018. prijedlogom podnositelja te još uvijek nije okončana. Ustavni sud utvrđuje da ovršni postupak u konkretnom slučaju od podnošenja prijedloga za ovrhu do donošenja ove odluke traje ukupno sedam (7) godina, jedanaest (11) mjeseci i devet (9) dana.

2) Složenost sudskog predmeta

8. Ustavni sud utvrđuje da se u konkretnom slučaju ne radi o složenom predmetu, međutim ovrha se nije mogla provesti zbog nedostupnosti ovršenika.

3) Postupanje nadležnog suda

9. Postupak se u razmatranom razdoblju gotovo cijelo vrijeme vodio pred prvostupanjskim sudom koji je naložio nekoliko uredovanja sudskog ovršitelja, međutim ovršenik je svaki puta bio odsutan s prijavljene adrese te se nisu mogli provesti popis i procjena pokretnina. Nadalje, iako je podnositelj u povodu rješenja o obustavi ovrhe od 28. srpnja 2022., izjavio žalbu 29. srpnja 2022., žalba je dostavljena Županijskom sudu u Rijeci tek 7. ožujka 2024. Taj sud još uvijek nije odlučio o žalbi.

4) Ponašanje podnositelja ustavne tužbe

10. Podnositelj je u razmatranom razdoblju u manjoj mjeri pridonio trajanju postupka jer je podneskom od 28. svibnja 2021. predložio zastoj ovrhe do 1. prosinca 2021.

VI. OCJENA USTAVNOG SUDA

11. Imajući u vidu okolnost da je riječ o ovršnom postupku koji traje preko sedam (7) godina te još uvijek nije okončan, Ustavni sud ocjenjuje da je podnositelju povrijeđeno pravo da sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava.

1) Izreka odluke i nalog predsjedniku nadležnog suda

12. Utvrdivši da je ustavna tužba osnovana, u smislu članka 63. stavaka 1. i 2. Ustavnog zakona donesena je odluka kao u točkama I. i II. izreke.

Na temelju članka 31. stavaka 4. i 5. Ustavnog zakona određuje se da je predsjednik Županijskog suda u Rijeci dužan dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njezine otpreme, a najkasnije osam (8) dana od isteka roka određenog u točki II. izreke ove odluke.

13. U skladu s člankom 63. stavkom 3. Ustavnog zakona, donesena je odluka kao u točkama III. i IV. izreke.

Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

14. Odluka o objavi temelji se na članku 29. Ustavnog zakona (točka V. izreke).

Broj: U-IIIA-3643/2024

Zagreb, 28. siječnja 2026.

USTAVNI SUD REPUBLIKE HRVATSKE

Predsjednica Vijeća
 Sanja Bezbradica Jelavić, v. r.